Leonard Mbotela

Leonard "Mambo“ Mbotela (29 Mei 1940 – 7 Februari 2025) alikuwa mtangazaji mashuhuri wa redio nchini Kenya. Amejulikana kwa huduma yake ya zaidi ya miaka 40 tangu mwaka 1964. Alikuwa mtangazaji wa habari na michezo, haswa soka. Tangu mwaka 1966 amekuwa hewani na kipindi chake "Je, Huu ni Ungwana?".

Maisha
Leonard Mbotela alizaliwa Frere Town, Mombasa katika familia ya Kianglikana ya watoto nane. Baba yake James Mbotela alikuwa kati ya walimu wa kwanza Waafrika Kenya. Mama yake Ida alifanya kazi ya ustawi wa jamii.

Leonard alisoma shule ya msingi ya Frere Town kati ya 1948 na 1953 halafu akaenda Buxton shule ya kati Mombasa kuanzia 1954 hadi 1958. Alihudhuria shule ya sekondari ya Kitui High School kuanzia 1959 hadi 1963.

Alipata nafasi ya kuingia katika ukurufunzi wa Sauti ya Kenya akishirikiana na Simon Ndesanjo katika kipindi ‘Hodi hodi mitaani’. Mwaka 1964 aliajiriwa kama mtangazaji wa huduma ya Kiswahili. Mbotela alianzisha kipindi chake cha ‘Salamu za vijana’ na pia akasoma taarifa za habari za huduma ya Kiswahili. 

Mwaka 1966 alianzisha ‘Je, huu ni ungwana?’ ambacho ni kipindi cha pekee kilichoendelea hadi mwaka 2021. Alijulikana zaidi nchini kama mtangazaji wa soka kuanzia mwaka 1967. Kati ya vipindi vyake vilivyopendwa ni Uhalifu Haulipi, Ongea Lugha Sanifu na Waliosifika.

Wakati wa uasi wa 1982 (jaribio la kijeshi la kuipindua serikali ya rais Moi) Mbotela alilazimishwa kusoma habari za waasi kwa sababu sauti yake ilijulikana kote nchini.

Katika maisha yake ya kazi alikuwa pia mhusika wa huduma ya "Presidential Press Service" chini ya Rais Moi kwa miaka saba.

Alirudi KBC akastaafu mwaka 1997 akiwa na cheo cha mwangalizi mkuu wa vipindi vya redio.

Hata baada ya kustaafu ameendelea kusikika redioni akisoma habari na kipindi chake "Je Huu ni Ungwana?".

Mbotela alimuoa Alice Mwikali mwaka 1970 na pamoja wamezaa watoto watatu - Ida, Jimmy na George.

Alitangazwa kuwa amefariki tarehe 7 Februari 2025 mwendo wa saa 9:00 asubuhi alipokuwa akipokea matibabu katika Hospitali ya Nairobi West Nairobi, Kenya baada ya kulazwa katika hospitali hiyo kwa wiki mbili. Alikuwa na umri wa miaka 84.

Viungo vya nje
 Makala kuhusu Mbotela kwa KBC 
 Mbotela kwenye tovuti ya Youtube

M
Jamii:Waswahili